Alle de genen, de dessen breff seen edder horen lesen, den wnsche yk Tord Bonde Rorikkesson, ritther, heil in Gode. Yk bekenne, dat my ys tho wetende worden, dat de Ryszen schyldigen den erbaren heren her Symmeren alzo wmme dat gut, dat en in vorgangghen jaren genomen was by der Narwe vnde dat he scholde dar mede wesen in dem rade vnde dadhe vnde scholde dar lyke bytingghe aff vp geboret hebben; Got wet dat se em dat tho vnrechte doen, wenthe do dat gut genomen wart, do stunt dat buten vrede tysschen min heren vnde den Ryssen, vnde hadde man en vul vele kunt genomen hebben. Yk hope tho Gode man hadde dat myt lyke vnde myt eren gedaen, vnde her Symmer ys des radhes vnde dadhes vnschyldich, vnde nam dar ny deel aff; dat ys my witlik. Hir wmme we em dat ofwer secht edder ofwer secht heft, he secht vnrecht. Dar wil yk so vele tho doen alzo enne bedermanne tho boret van ere vnde rechtes wegen. Tho mer tyghe der warheyt so hebbe yk myn inghesegel an dessen breff gehangghen laten, de gegewen vnde screwen ys tho Wyborgh na Godes bort m°cd°xvj°, des mandages na vnser vrouwen daghe alzo se tho hemel voor.